Prifysgol Bangor

**COFNODION Y CYNGOR**

Mewn cyfarfod o’r Cyngor a gynhaliwyd yn y Brifysgol ddydd Gwener, 25 Tachwedd 2016.

**Presennol** :

Y Gwir Anrhydeddus Arglwydd Dafydd Elis-Thomas AC (Cadeirydd), Dr Tomos Dafydd, Yr Athro Gillian Davies, Yr Athro Andrew Edwards, Dr Peter Higson, Yr Athro John Hughes, Yr Athro Jerry Hunter, Mr Ifan James, Dr Griff Jones, Dr Karen Jones, Mr Marc Jones, Sir Paul Lambert, Mrs Alison Lea-Wilson, Dr Lorrie Murphy, Ms. Ellen Parry Williams, Ms Julie Perkins, Dr Alwyn Roberts, Yr Athro Jo Rycroft-Malone, Mr Conor Savage, Yr Athro David Shepherd, Yr Athro Paul Spencer, Yr Athro Carol Tully, Yr Athro Oliver Turnbull, Yr Athro Graham Upton, Mr David Williams, Ysgrifennydd y Brifysgol, Cyfarwyddwr Adnoddau Dynol, Cyfarwyddwr Cyllid a'r Cyfarwyddwr Ystadau.

**Ymddiheuriadau** :

Mrs Stephanie Barbaresi, Yr Athro Richard Parry-Jones, Dr Olwen Williams.

**CROESO**

Croesawodd y Cadeirydd y rhai canlynol i’w cyfarfod cyntaf o’r Cyngor: Dr Tomos Dafydd, Syr Paul Lambert a Mrs Julie Perkins.

**MARWOLAETHAU**

Cyfeiriodd y Cadeirydd at farwolaethau’r canlynol yn ddiweddar:

 Mr Raymond Tugwell, cyn-aelod o staff y Swyddfa Gyllid

 Miss Katrina Rolph, myfyrwraig yn Ysgol y Gyfraith

Yr Athro Carl James, cyn aelod staff yn yr Ysgol Ieithyddiaeth ac Iaith Saesneg

a safodd yr aelodau er cof amdanynt.

**LLONGYFARCHIADAU**

Llongyfarchodd y Cadeirydd y canlynol, y **dyfarnwyd Cadeiriau Personol iddynt**:

Mike Beckett, Ysgol Cemeg

**Ar dderbyn Darllenyddiaethau:**

Sue Niebrzydowski, Ysgol Llenyddiaeth Saesneg

Diane Seddon, Ysgol Gwyddorau Cymdeithas

**Ar dderbyn Cadair er Anrhydedd:**

Karen Hughes

**Tynnwyd sylw at lwyddiannau eraill hefyd:**

Mae'r Athro David Thomas, Pennaeth yr Ysgol Gwyddorau Eigion ym Mhrifysgol Bangor, wedi cael ei benodi i Fwrdd Gwyddoniaeth Cyngor Ymchwil yr Amgylchedd Naturiol.

Yn y *Business Insider Awards* yng Nghaerdydd, cafodd Prifysgol Bangor ei henwi'n "Brifysgol y Flwyddyn" a hefyd cafodd wobrau am Broses Newydd, am ein cydweithio â Sain (Recordiau) Cyf., a'r Wobr Bartneriaeth, am ein swyddogaeth arweiniol yn rhaglen KESS II.

Cafodd y brifysgol ei chydnabod hefyd gan y Chartered Institution of Wastes Management am ei hymgyrch gynaliadwyedd #CaruNeuaddau.

Enwebwyd y brifysgol am wobr "Partneriaeth Sefydliadol Addysg y Flwyddyn" yn Gala Gwobrau Busnes y Cyngor Prydeinig.

Mae Stephanie Morris, myfyriwr trydedd flwyddyn ar y cwrs BN Nyrsio Maes Oedolion wedi cael gwobr Myfyriwr Nyrsio'r Flwyddyn 2016 gan y Coleg Nyrsio Brenhinol.

**COFNODION**

1. Cadarnhawyd a llofnodwyd cofnodion y cyfarfod a gynhaliwyd 30 Medi 2016.
2. Gan gyfeirio at:

[1] **Adolygiad Diamond (Tudalen 3);** mae Llywodraeth Cymru wedi derbyn mwyafrif argymhellion yr adolygiad a chyhoeddwyd ymgynghoriad ynglŷn â'u gweithredu.

[2] **Ynni Niwclear (Tudalen 5);** cyflwynwyd y cais i Sêr Cymru ac mae'r Gwahoddiad i Dendro am Ymgynghoriaeth yn ymwneud â'r cyfleuster profi wedi cael ei gyhoeddi'n ddiweddar gan Lywodraeth y Deyrnas Unedig.

[3] **Cyn Ganondy (Tudalen 6);** mae contractau wedi cael eu cyfnewid ar gyfer gwerthu'r eiddo a disgwylir mai'r dyddiad cwblhau fydd 30 Tachwedd 2016.

**MATERION YR IS-GANGHELLOR**

Tynnodd yr Is-ganghellor sylw'r Cyngor at nifer o faterion.

[1] **Ymweliad â Tsiena:** cafwyd adroddiad gan yr Is-ganghellor ar ymweliad llwyddiannus â Tsiena.Nodwyd bod Llysgennad Prydain wedi ymweld a bod Bangor wedi cael ei chrybwyll nifer o weithiau ar deledu cenedlaethol y wlad. Ar hyn o bryd mae yna 700 o fyfyrwyr ar y campws ac mae 63 pellach wedi trosglwyddo i Fangor yn y flwyddyn academaidd gyfredol. Mae rhai o brifysgolion eraill gorau yn Tsiena hefyd wedi cysylltu â'r brifysgol gydag golwg ar ddatblygu partneriaethau pellach. Byddai'r partneriaethau hyn yn golygu llai o ddibyniaeth ar y farchnad agored a mwy o ddiogelwch ynghylch niferoedd myfyrwyr ac incwm cysylltiedig.

[2] **Trais ar Sail Rhyw:** Cyhoeddwyd adroddiad yn ddiweddar ar Drais ar Sail Rhyw gan yr UUK ac mae'n cael ei ystyried ar hyn o bryd gan y Grŵp Tasg Cydraddoldeb ac Amrywiaeth. Cyflwynir adroddiad mwy manwl i gyfarfod nesaf y Cyngor.

**ADRODDIAD Y PWYLLGOR GWEITHREDU**

1. Cymeradwywyd yr adroddiad o gyfarfodydd y Pwyllgor Gweithredu a gynhaliwyd rhwng mis Hydref a mis Tachwedd 2016 (ynghlwm fel Atodiad I i gopi swyddogol y cofnodion).
2. Nododd y Cyngor bod y brifysgol wedi cadarnhau ei bwriad i gyflwyno i Fframwaith Rhagoriaeth Addysgu Blwyddyn 2 yn fuan yn y flwyddyn newydd. Tra arweinir y Fframwaith Rhagoriaeth Addysgu (FRA) gan bolisi addysg uwch yn Lloegr, mae HEFCW wedi cadarnhau y bydd gan ddarparwyr addysg uwch Cymreig gyfle i wneud cais am FRA ar sail debyg i sefydliadau yn Lloegr, ond nid oes ymrwymiad gan Lywodraeth Cymru i gynnydd mewn ffioedd dysgu yng Nghymru yn y dyfodol yn gysylltiedig â sgoriau FRA.

**STRATEGAETH YSTADAU**

1. Rhoddodd Dirprwy'r Is-ganghellor wybodaeth i'r Cyngor ar y sefyllfa ddiweddaraf o ran y Strategaeth Ystadau. Derbyniodd yr aelodau ddwy ddogfen; y Fframwaith Strategaeth Ymchwil a'r Crynodeb Gweithredu, a gymeradwywyd gan y Cyngor ar gyfer ymgynghori ehangach â budd-ddeiliaid yn fuan yn y flwyddyn newydd. Nodwyd y pwyntiau canlynol:

[1] mae HEFCW wedi derbyn £20m ar gyfer nifer o gynlluniau, yn cynnwys cefnogaeth i resymoli ystadau.

[2] Roedd Datganiad yr Hydref Canghellor y Trysorlys yn cynnwys crybwyll Bargen Dwf i Ogledd Cymru. ***Cytunwyd*** y dylid edrych ar gyfleoedd cyllido ar gyfer adfywio rhanbarthol a dechrau trafodaethau â phartneriaid posibl.

[3] I gyd-fynd â'r Strategaeth Ystadau mae angen gweledigaeth ehangach i'r brifysgol.

[4] Mae trafodaethau'n cael eu cynnal â Grŵp Llandrillo Menai a Bwrdd Iechyd Prifysgol Betsi Cadwaladr ynghylch cyfleoedd i gydweithio ar faterion ystadau.

1. Amlinellodd Dirprwy'r Is-ganghellor hefyd yr achos dros brynu'r Hen Swyddfa Bost. Gallai'r adeilad roi'r unig leoliad posibl ym Mangor i gael clwb nos i'r myfyrwyr a bydd hefyd yn rhoi lle sylweddol ar gyfer swyddfeydd a storio, gan ryddhau asedau eraill. Ar ôl i'r perchennog ddod i gysylltiad, gwnaed cynnig cychwynnol o £1.8M, yn amodol ar gymeradwyaeth y Cyngor, arolwg o gyflwr yr adeilad a'i brisio. ***Cytunodd*** y Cyngor â'r pryniant mewn egwyddor a chytunodd y dylid gwneud arolwg a phrisiad priodol cyn y gweithredir ymhellach.

**SICRHAU CYNALIADWYEDD ARIANNOL**

1. Rhoddodd Dirprwy'r Is-ganghellor wybodaeth i'r Cyngor ar gynnydd y Bwrdd Cynaliadwyedd Ariannol a'i gamau gweithredu. Derbyniodd y Cyngor adroddiad cynnydd ysgrifenedig, ynghyd â manylion am arbedion o fewn y flwyddyn; amcanion, rhagamcan arbedion ariannol a buddion busnes i bob llif gwaith; a chynllun gweithredu manwl. Nodwyd y pwyntiau canlynol:

[1] Mae'r ffrydiau gwaith unigol a'r Bwrdd Cynaliadwyedd Ariannol yn cyfarfod pob pythefnos ac yn adrodd i'r Pwyllgor Gweithredu. Mae cynllun cyfathrebu ac ymwneud â budd-ddeiliaid hefyd wedi'i wneud.

[2] Mae'r brifysgol wedi derbyn yr adroddiad gan Deloitte sy'n cynnwys dadansoddiad hanesyddol o berfformiad, y sefyllfa bresennol o ran dyled ac arian parod, a nodi gwendidau a sensitifedd pellach wrth fynd ymlaen. Mae'n nodi bod sylfaen ariannol y brifysgol wedi cael ei herydu yn ystod y blynyddoedd diwethaf, ac yn cadarnhau'r angen i wneud arbedion sylweddol. Byddai methu â gwneud hynny'n rhoi'r brifysgol mewn perygl yn y tymor byr.

[3] Cymerwyd camau i roi gwerth £5m o arbedion yn y flwyddyn ariannol gyfredol. Mae'r Bwrdd Cynaliadwyedd Ariannol yn hyderus y gellir gwneud arbedion pellach o fewn y flwyddyn wrth i gyfleoedd godi. Cymeradwywyd nifer o geisiadau am ddiswyddo gwirfoddol a chytunwyd i ailedrych ar yr holl geisiadau er mwyn sicrhau'r arbedion mwyaf posibl drwy ddulliau gwirfoddol.

[4] Mae'r Pwyllgor Gweithredu wedi cymeradwyo cynigion i ddirwyn Celfyddyd Gain i ben, darpariaeth yn yr Ysgol Dysgu Gydol Oes, a'r cwrs anrhydedd sengl mewn Archaeoleg. Bydd cyrsiau archaeoleg eraill yn parhau, yn cynnwys darpariaeth ôl-radd. Bydd myfyrwyr presennol ar yr holl raglenni hyn yn parhau i gael eu cefnogi nes byddant wedi cwblhau eu gradd. Bydd angen ymgynghori â'r undebau llafur yn y flwyddyn newydd ar effaith bosibl y penderfyniadau hyn ar swyddogaethau staff.

[5] Mae'r brifysgol yn parhau'n ymrwymedig i'r gymuned leol ac nid yw'r newidiadau hyn yn adlewyrchu ond elfen fechan o ymwneud y brifysgol
â'r gymuned a dim ond 6% o'i chofrestriadau rhan-amser. Edrychir ar ddulliau newydd o gyflwyno'r rhaglenni hyn drwy ymwneud â Grŵp Llandrillo Menai er mwyn lliniaru effaith y penderfyniadau a sicrhau ein bod yn cynnig parhad darpariaeth i fyfyrwyr presennol a hefyd gynnal darpariaeth y rhaglenni hyn yn barhaus. Mae'r brifysgol hefyd yn datblygu cynllun i brif-ffrydio darpariaeth ran-amser briodol.

[6] Ar ôl gwneud arbedion yn y flwyddyn, yr her yn awr yw gwneud arbedion cynaliadwy yn y dyfodol. Bydd cynigion hefyd yn cael eu hystyried gan y Bwrdd Cynaliadwyedd Ariannol yn y misoedd i ddod ar gyfer rhesymoli adrannau gwasanaeth canolog a pheth darpariaeth academaidd ymhellach.

**GWYBODAETH DDIWEDDARAF AM GYNLLUNIO STRATEGOL**

Cafodd dadansoddiad perfformiad yn erbyn Dangosyddion Perfformiad Allweddol y Cynllun Strategol am 2015/16 ei ystyried gan y Cyngor, ynghyd â chopi o'r Ddogfen Ymgysylltu a Chynllunio Strategol (SPED) a oedd wedi cael ei diweddaru i'w chyflwyno i HEFCW. Nododd y Cyngor berfformiad y Brifysgol yn erbyn ei chynllun strategol, gan gymryd sylw arbennig o feysydd lle roedd risgiau wedi cael eu nodi. Un o'r meysydd hynny oedd incwm ymchwil a nodwyd y camau gweithredu a oedd yn cael eu cymryd i roi sylw i hyn. Bydd data meincnodi pellach yn cael ei ddarparu mewn cyfarfod diweddarach o'r Cyngor unwaith y caiff data HESA eu cyhoeddi ar gyfer y sector.

Cymeradwyodd y Cyngor y ddogfen i'w chyflwyno i HEFCW.

**CYFRIFON 2015/16**

1. Derbyniodd ac ystyriodd y Cyngor yr Adroddiad Cyfrifon Archwiliedig am 2015/16. Mae'r rhain wedi cael eu cymeradwyo gan y Pwyllgor Adnoddau ac wedi cael eu hystyried gan y Pwyllgor Archwilio a Risg. Wrth gyflwyno'r Cyfrifon, tynnodd y Cyfarwyddwr Cyllid sylw at y canlynol:

[1] Mae newidiadau i'r safonau cyfrifo a dyddiad cyflwyno cynharach wedi arwain at ddosbarthu drafft terfynol y gellir gwneud mân newidiadau golygyddol iddo.

[2] Mae'r trawsnewid i FRS102 wedi gwneud newidiadau sylweddol i gydnabod grant gyfalaf. Bydd hyn, ynghyd ag effaith y diffyg USS a Neuaddau'n dod ar y fantolen, yn arwain at fwy o anwadalrwydd mewn gweddill a diffyg.

[3] Roedd y sefyllfa incwm yn agos iawn i'r hyn a gynlluniwyd ond roedd gwariant wedi gwaethygu o £6.3m oherwydd amhariad y Santes Fair yn deillio o brisiad allanol. Arweiniodd hyn at ddiffyg o £10.4m.

[4] Nid yw gweddill/ddiffyg pellach yn fesur defnyddiol ac mae metrig perfformiad newydd wedi'i seilio ar EBITDA, a addaswyd ar gyfer elfennau anwadal, yn cael ei ystyried gan y Pwyllgor Cyllid ac Adnoddau. Dan y mesur hwn bydd yr EBITDA wedi'i addasu ar gyfer 2015/16 yn £10.7m o'i gymharu â ffigwr cyfwerth o £12.1m yn y flwyddyn flaenorol a £12.9m yn y cynllun 2016/17.

[5] Mae cyfamodau'n dal i gael eu profi mewn hen Gaap ac mae angen cytuno â benthycwyr ar brofion cyfamod a throthwyon newydd. Mae ar KPMG angen tystiolaeth o gyflawni cyfamodau 2017 i gefnogi sail 'busnes hyfyw' y cyfrifon.

[6] Yng Ngorffennaf 2016, y sefyllfa arian parod oedd £16.4m, sy'n gyfwerth â hylifedd ariannol 39 diwrnod. Daw Cyfleuster Credyd Cylchol (RCF) Santander am £15m i ben yn Ionawr 2017, ond gofynnwyd am estyniad. Bwriedir codi £20m pellach o'r EIB ym Mawrth 2017, yn amodol ar gymeradwyaeth y Cyngor.

[6] Mae'r Adroddiad Strategol yn cyd-fynd â’r Datganiad Budd Cyhoeddus ac mae'n ddisgrifiad o gynnydd a chanlyniadau, gan dynnu sylw at risgiau ac ansicrwydd a chyfeirio at fusnes hyfyw'r Brifysgol.

1. Wedi ystyriaeth lawn, **penderfynwyd**:

[1] Yn amodol ar gwblhau gyda KPMG, y dylid cymeradwyo'r Cyfrifon am 2015/16 a'u hanfon at HEFCW erbyn 13 Rhagfyr.

[2] Bod copïau i'w llofnodi gan yr Is-ganghellor, Y Trysorydd a'r Cyfarwyddwr Cyllid.

[2] Bod y Llythyr Cyflwyno Achos at yr Archwilwyr i'w lofnodi gan y Trysorydd.

**ADRODDIAD BLYNYDDOL PREVENT**

Cafodd y Cyngor ddiweddariad gan Ysgrifennydd y Brifysgol ar gynnydd gyda gweithredu gofynion Deddf Gwrth-derfysgaeth a Diogelwch 2015 a'r ddyletswydd *'Prevent*'. Roedd yr Adroddiad Blynyddol, ynghyd â chynllun gweithredu ac adroddiad archwilio a wnaed yn ddiweddar, wedi eu dosbarthu gyda'r papurau.

**Cytunodd** y Cyngor i gymeradwyo'r adroddiad blynyddol i'w gyflwyno i HEFCW.

**PWYLLGOR CYLLID AC ADNODDAU**

1. Cymeradwywyd yr adroddiad ar gyfarfod y Pwyllgor Cyllid ac Adnoddau a gynhaliwyd 9 Tachwedd 2016 (ynghlwm fel Atodiad II i gopi swyddogol y cofnodion hyn).
2. Cyfeiriwyd yn benodol at y canlynol:

[i] **Cofnod 623 (Dangosyddion Perfformiad Allweddol (KPIs) Ariannol)** ; mae KPIs ariannol newydd yn cael eu datblygu sy'n addas i'w ddefnyddio dan y safonau cyfrifo ariannol newydd.

[ii] **Cofnod 626 (Sefyllfa Ariannol Diwedd Blwyddyn a Datganiad Cyfrifon Archwiliedig)**; roedd y pwyllgor wedi cytuno i argymell i'r Cyngor bod y cyfrifon blynyddol i'w cymeradwyo'n amodol ar gwblhau'r datganiad Adolygiad Gweithredu ac Ariannol, manylion treth y Brifysgol ac is-gwmnïau, ac adolygiad ac archwiliad terfynol gan KPMG.

[iii] **Cofnod 628 (Materion Ystadau)**; mae trafodaethau'n parhau gyda phrif gontractwyr Pontio. Dyfarnwyd o blaid y contractwyr yr ystyrir bod yr adeilad wedi'i gwblhau; fodd bynnag, ni fydd y penderfyniad hwnnw'n effeithio ar iawndal neu ddiffygion. Mae'r swm terfynol am y project a hawlir gan y contractor £6.8M yn uwch na'r swm a gydnabyddir gan y brifysgol. Gall y brifysgol ddechrau achos cyfreithiol yn erbyn y contractor am golledion a gafwyd.

**PWYLLGOR ARCHWILIO A RISG**

1. Cymeradwywyd yr adroddiad ar gyfarfod y Pwyllgor Archwilio a Risg a gynhaliwyd ar 14 Tachwedd, 2016 (ynghlwm fel Atodiad III i gopi swyddogol y Cofnodion).
2. Cyfeiriwyd yn benodol at y canlynol:

[i] Cofnod 409 (**Datganiad Cyfrifon Archwiliedig 2015/16**); mynegwyd pryder nad oedd y cyflwyniad dan y safonau cyfrifo newydd yn rhoi gwybodaeth ddigonol i fod yn sail i lunio penderfyniadau cadarn a gwybodus gan aelodau lleyg y Cyngor. Roedd y pwyllgor yn bryderus hefyd ynghylch cymhareb isel asedau cyfredol i rwymedigaethau cyfredol.

[ii] Cofnod 410 (**Adroddiad Archwiliad Allanol a Llythyr Rheolaeth**); roedd y llythyr rheolaeth yn cynnwys un argymhelliad blaenoriaeth uchel, sef bod rhaid i'r brifysgol wedyn reoli cyflawni'r arbedion effeithlonrwydd angenrheidiol mewn ffordd flaengar, gan gymryd i ystyriaeth recriwtio myfyrwyr gwirioneddol. Ystyrir hefyd bod cadw golwg briodol ar hyn gan y Cyngor yn rhan allweddol o'r broses hon.

1. Nododd y Cyngor lythyr y Rheolwyr Archwilio Allanol, ymateb y rheolwyr, ac Adroddiad Blynyddol y Pwyllgor Archwilio a Risg a chytunwyd y bydd y rhain yn awr yn cael eu cyflwyno i HEFCW.

**PWYLLGOR IECHYD A DIOGELWCH**

1. Cymeradwywyd yr adroddiad ar gyfarfod y Pwyllgor Iechyd a Diogelwch a gynhaliwyd 2 Tachwedd 2016 (ynghlwm fel Atodiad IV i gopi swyddogol y cofnodion).
2. Cyfeiriwyd yn benodol at y canlynol:

[i] Cofnod 499 (**Adroddiad Blynyddol Iechyd a Diogelwch**); nodwyd yr adroddiad blynyddol newydd.

[ii] Cofnod 499[a] (**Archwiliad Sefydliadol Iechyd a Diogelwch**); tynnwyd sylw at ddau faes, sef methu â rhoi tystiolaeth am gyrsiau hyfforddi a drefnir yn lleol a methu â chysylltu pryniannau teithio dramor â'r system yswiriant teithio. Mae gwaith yn cael ei wneud i roi sylw i'r ddau fater hyn.

[iii] Cofnod 499[b] (**Rheoli Risg ar Lefel Prifysgol**), nododd asesiad ansoddol o berfformiad yn ymwneud â nifer o beryglon/risgiau ar draws y brifysgol ddau faes o wendid, sef diogelwch cerddwyr a threfniadau allanol i liniaru risg llithro, baglu a syrthio. Mewn asesiad ansoddol o berfformiad yn ymwneud â nifer o beryglon/risgiau ar draws y brifysgol (a gymerwyd o'r Asesiad Risg Iechyd a Diogelwch Corfforaethol) nodwyd dau faes o wendid, sef diogelwch cerddwyr (dau safle) a threfniadau allanol i liniaru risg llithro, baglu a syrthio. Cytunwyd y dylid gwneud gwaith y flwyddyn nesaf i roi sylw i'r ddau faes hyn.

**PWYLLGOR DWYIEITHRWYDD**

1. Cymeradwywyd yr adroddiad ar gyfarfod y Pwyllgor Dwyieithrwydd a gynhaliwyd 11 Tachwedd 2016 (ynghlwm fel Atodiad V i gopi swyddogol y cofnodion).
2. Gan gyfeirio'n arbennig at Gofnod 356 (**Iaith, Gwaith a Gwasanaethau Dwyieithog**); nodwyd cefnogaeth y pwyllgor i strategaeth Llywodraeth Cymru ar gyfer yr iaith Gymraeg a'i ymrwymiad i weithio gyda'r Llywodraeth i wireddu ei gweledigaeth. Nodwyd ymhellach bod record y brifysgol yn y maes hwn yn gryf iawn.

**PWYLLGOR ENWEBIADAU A LLYWODRAETHU**

1. Cymeradwywyd yr adroddiad ar gyfarfod y Pwyllgor Enwebiadau a Llywodraethu a gynhaliwyd 21 Hydref 2016 (ynghlwm fel Atodiad VI i gopi swyddogol y cofnodion).
2. Gan gyfeirio'n neilltuol at Gofnod 131 (**Swydd Canghellor**); nodwyd bod y Canghellor wedi penderfynu nad yw'n dymuno cael ei ail-benodi am gyfnod pellach ar ôl i'w drydydd tymor fel Canghellor ddod i ben yn Ionawr 2017. Amlinellodd yr Ysgrifennydd y broses o enwebu a phenodi Canghellor newydd gyda golwg ar gyflwyno cynnig i gyfarfod y Llys yn Chwefror 2017.
3. Hysbysodd y Cadeirydd y Cyngor ei fod yn bwriadu rhoi'r gorau i fod yn Gadeirydd y Cyngor cyn yr haf. Cytunwyd i ddechrau'r broses o benodi Cadeirydd newydd i'r Cyngor yn y flwyddyn newydd.

**MATERION ADNODDAU DYNOL**

1. Derbyniodd y Cyngor adroddiad ar faterion Adnoddau Dynol.
2. Penderfynwyd rhoi'r teitl 'Athro Emeritws' i'r Athro Roger Thorpe a'r Athro John Thornton.
3. Cytunwyd i gymeradwyo'r argymhelliad i sefydlu Pwyllgor Diswyddo yn unol â Statud XX i ystyried unrhyw ddiswyddiadau'n deillio o benderfyniadau'r Bwrdd Cynaliadwyedd Ariannol. Penodwyd Mr David Williams yn gadeirydd y pwyllgor hwn a dirprwywyd penderfyniadau ynglŷn ag aelodaeth bellach y pwyllgor i'r cadeirydd.
4. Derbyniwyd rhestr o benodiadau diweddar.

**Y SENEDD**

Derbyniwyd, er gwybodaeth, gofnodion cyfarfod y Senedd a gynhaliwyd 28 Hydref 2016.

**UNDEB MYFYRWYR BANGOR**

1. Cyflwynodd Llywyddion Undeb y Myfyrwyr ac Undeb Myfyrwyr Cymraeg Bangor bapur yn ymwneud ag uno'r ddau gorff. Nodwyd y canlynol:

[1] Daeth UMCB yn annibynnol yn 2009, ond ni all weithio i'w lawn botensial heb gefnogaeth Undeb y Myfyrwyr.

[2] Dan y trefniadau presennol nid yw Llywydd UMCB yn cael ei ethol gan etholaeth y myfyrwyr, nid yw'n un o ymddiriedolwyr UyM ac nid oes ganddo unrhyw gefnogaeth staffio ffurfiol.

[3] Y cynllun yw uno'r ddau undeb a chreu swydd Is-lywydd (Myfyrwyr Cymraeg) i'w ethol gan yr holl siaradwyr Cymraeg a dysgwyr.

1. Nododd y Cyngor ei swyddogaeth oruchwyliol dros Undeb y Myfyrwyr a rhoddodd ei gefnogaeth lawn i'r newidiadau arfaethedig. Llongyfarchodd y Cadeirydd yr undebau ar eu safiad dros ddwyieithrwydd ac undeb.

**DANGOSYDDION PERFFORMIAD ALLWEDDOL**

Derbyniodd y Cyngor ddata'n ymwneud â grantiau a chontractau ymchwil a ddyfarnwyd, niferoedd myfyrwyr, ceisiadau, a dangosyddion perfformiad ariannol chwarterol.

**GWYBODAETH DDIWEDDARAF O UNDEB Y MYFYRWYR**

Derbyniodd y Cyngor, er gwybodaeth, adroddiad cyfredol o Undeb y Myfyrwyr.

**SELIO**

Cadarnhaodd y Cyngor selio’r dogfennau a restrwyd yn Agendum 16.